L'excessiva acumulació de funcions del titular del Departament, com a conseqüència del desplegament dels traspassos de serveis de l'Estat, aconsella que, a fi d'aconseguir més rapidesa i eficàcia en l'acció administrativa, en benefici tant de l'Administració com dels administrats, i sense minva de les seves garanties jurídiques, es deleguin en els òrgans inferiors del Departament les funcions que, atesa la seva natura - en la seva major part reglada - comporten decisions sense relleu polític.
La delegació és autoritzada a l'article 10 del Decret de 18 de setembre de 1978, sobre organització i competències dels òrgans dels Departaments; l'exercici d'aquesta facultat correspon al titular del Departament i ha d'adoptar la forma d'Ordre, segons el que hi ha previst a l'article 12 del Reglament de Règim Interior de la Generalitat de Catalunya, de 18 de març de 1978.
Article 1r.- 1.Delego en el secretari general tècnic les atribucions que segueixen:
a)Despatxar i resoldre tots els expedients, d'índole administrativa i no política, que estiguin atribuïts al titular del Departament per disposicions de categoria inferior a la Llei i no comportin la intervenció d'un altre Departament de la Generalitat.
a)Autoritzar i disposar les despeses pròpies dels serveis del Departament de Política Territorial i Obres Públiques, així com el seu compromís i liquidació, dintre dels crèdits conferits, fins a la quantia de cinc milions de pessetes.
c)Disposar el compliment de les sentències dictades en els recursos contenciosos administratius que afectin el Departament.
d)Exercir les facultats que corresponen al conseller d'acord amb la legislació de funcionaris, incloses les de tipus disciplinari.
2.La delegació conferida al secretari general tècnic s'entén sens perjudici de la que per aquesta mateixa Ordre s'estableix a favor dels directors generals del Departament.
Article 2n.- 1.Designo com a presidents de la Meses de Contractació el secretari general tècnic i els directors generals del Departament competents en raó de la matèria objecte dels respectius contractes.
2.Delego en el secretari general tècnic l'exercici de les facultats contractuals que segueixen:
a)Les que em corresponen com a titular del Departament de Política Territorial i Obres Públiques respecte als contractes d'obres, de subministraments i d'assistència tècnica.
Les facultats delegades porten implícitament l'aprovació de la despesa corresponent i l'aprovació del plec de clàusules, així com totes les altres facultats que la Llei de Contractes de l'Estat i el seu reglament atribueixen a l'òrgan de contractació, amb excepció de l'adjudicació del contracte quan el seu pressupost excedeixi els cinc milions de pessetes o tingui un termini d'execució superior al de vigència del Pressupost de la Generalitat.
b)Les que es refereixen a actuacions preparatòries del contracte de gestió de serveis públics en qualsevol de les seves modalitats; però la decisió sobre la forma d'adjudicació i l'adjudicació no s'entendran delegades llevat que ho fossin en forma expressa i concreta per a un determinat contracte o tipus de contractes.
3.Delego en el secretari general tècnic i en els directors generals del Departament competents, en raó de la matèria objecte dels respectius contractes:
a)L'aprovació tècnica dels projectes.
b)La facultat d'atorgament en escriptura pública o document administratiu de tota mena de contractes, una vegada hagin estat aprovats pel titular del Departament o l'autoritat en què hagués delegat.
No obstant això, en matèria de carreteres la delegació es confereix directament als respectius Caps Territorials per als contractes la quantia dels quals no excedeixi cinquanta milions de pessetes.
4.Delego en el director general d'Obres Públiques l'atorgament de concessions o autoritzacions per a l'ocupació de superfície a les zones portuàries de competència de la Generalitat, d'acord amb la Llei i el Reglament de Ports i la Llei sobre Règim Financer dels Ports.
La delegació no comprèn l'atorgament de concessions de construcció o explotació d'un port esportiu o d'una zona portuària esportiva a què es refereixen la Llei 55/1969, de 26 d'abril i el seu Reglament.
5.La delegació de facultats a què es refereix aquest article es desenvoluparà sens perjudici de les competències que en matèria econòmica i de contractació corresponen als serveis de la Secretaria General Tècnica, d'acord amb el que estableix el Decret 185/1980, de 3 d'octubre.
Article 3r.- El director general d'Obres Públiques, el substituiran, en casos de vacants, absència o malaltia, els subdirectors dependents de l'esmentat Centre directiu, en les matèries de les seves respectives competències.
Article 4t.- El conseller podrà recaptar en qualsevol moment el despatx i resolució dels expedients o assumptes objecte de la delegació que per aquesta Ordre estableix.
Article 5è.- En cap cas no s'entendran delegades les funcions referents als assumptes següents:
a)Els que s'hagin de resoldre per acord del Consell Executiu o els que s'hagin de sotmetre al seu coneixement.
b)Els que hagin de generar disposicions reglamentàries de tipus general.
c)Les resolucions de recursos contra acords de la Comissió d'Urbanisme de Catalunya o de les Comissions Provincials d'Urbanisme i contra actes del secretari general tècnic o dels directors generals.
Article 6è.- 1.Quan les resolucions administratives s'adoptin per delegació, es farà constar expressament aquesta circumstància, i es consideraran dictades per l'autoritat que l'ha conferida.
2.Les resolucions que s'adoptin en ús de la delegació conferida posaran fi a la via administrativa.
Article 7è.- La present Ordre entrarà en vigor el mateix dia de la seva publicació al Diari Oficial de la Generalitat de Catalunya.
Article 8è.- Queda subsistent la delegació de funcions conferida al director general de Transports per Ordre de 17 d'octubre de 1980; l'esmentada delegació s'amplia, i a partir d'ara comprendrà també les atribucions a què es refereixen els articles 11, 17, 18, 19, 24.a), 26, 30, 79, 91, 96, 103, 104 del Reglament de Transports Mecànics per Carretera, de 9 de desembre de 1949 i els articles 4, 5, 6, 40, 44 i 48 del Reglament de Coordinació dels Transports Mecànics Terrestres, de 16 de desembre de 1974, amb exclusió, pel que fa a la matèria continguda a l'article 48 del Reglament esmentat últimament, de l'adjudicació dels concursos.